## Naredba o mjerama za sprječavanje pojave i širenja klasične svinjske kuge na području Republike Hrvatske

### NN 25/2007 (7.3.2007.), Naredba o mjerama za sprječavanje pojave i širenja klasične svinjske kuge na području Republike Hrvatske

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**919**

Na temelju članka 41. stavka 5. Zakona o veterinarstvu (»Narod­ne novine«, broj
70/97., 105/01. i 172/03.), ministar poljoprivrede, šumarstva i vodnoga
gospodarstva donosi

## NAREDBU

### O MJERAMA ZA SPRJEČAVANJE POJAVE I ŠIRENJA KLASIČNE SVINJSKE KUGE NA PODRUČJU REPUBLIKE HRVATSKE

I.

1. Zaraženim područjem smatra se područje u krugu od najmanje tri kilometra od
mjesta izbijanja klasične svinjske kuge i to:
a) Osječko-baranjske županije: naselja Bijelo Brdo, Sarvaš;
b) Vukovarsko-srijemska županije: grad Otok; općina Privlaka
c) Varaždinske županije: općine: Donji Martijanec, Ludbreg, Sveti Đurđ, Mali
Bukovec, Veliki Bukovec, Breznica, Visoko i Brez­nički Hum;
d) Međimurska županija: Grad Prelog, općina Orehovica grad Čakovec uključujući
mjesta Totovec, Novo selo na Dravi, Kuršanec, Šandorovec.
2. Ugroženim područjem smatra se područje u krugu od sedam kilometra od
zaraženog područja i to:
a) Osječko-baranjske županije: naselja Aljmaš, Tenja, Klisa, Dalj i Nemetin;
b) Vukovarsko-srijemske županije: općine: Nijemci, Stari Jankovci, Gradište,
Županja, Bošnjaci, Drenovci, Vrbanja i Gunja;
c) Varaždinske županije: općine: Novi Marof, Jalžabet, Trnovec Bartolovečki i
Varaždinske Toplice;
d) Međumurska županija: općine: Pribislavec, Strahoninec, Sveta Marija, Donji
Vidovec, Donja Dubrava; općina Mala Subotica uključujući mjesta Mala Subotica,
Podbrest, Sveti Križ, Palovec i Štefanec; općina Nedelišće uključujući mjesta
Pušćine i Gornji Kuršanec.
e) Koprivničko-križevačke županije: općine: Legrad, Koprivnički Ivanec, Rasinja,
Đelekovec, Gornja Rijeka i Sveti Petar Orehovec;
f) Krapinsko-zagorska: općine: Hraščina, Konjščina i Budinščina;
g) Zagrebačke županije: općina Bedenica.

II.

Radi sprječavanja pojave i širenja klasične svinjske kuge naređuju se sljedeće
mjere:
1. Na području cijele zemlje zabranjuje se:
a) Korištenje napoja u hranidbi svinja;
b) Prijevoz i kretanje svinja izvan farme, uzgoja ili dvorišta u svrhu prirodnog
pripusta na drugim uzgojima, farmama ili dvorištima;
c) Ulazak rasplodnih svinja u druge uzgoje radi pripusta.
2. Na području Vukovarsko-srijemske, Osječko-baranjske, Međimurske, Varaždinske
i Koprivničko-križevačke županije:
a) Zabrana pašnog držanja svinja.
3. Na zaraženim i ugroženim područjima određenim u točki I.ove Naredbe:
a) Zabrana stavljanja u promet svih vrsta životinja na područ­jima određenim u
točki I. stavak 1. (a), (b), (c) i (d) i stavak 2. (a), (b), (c), (d), (e), (f)
i (g) najmanje 7 dana od stupanja na snagu ove naredbe;
b) Zabrana stavljanja u promet i premještanja svinja na područ­jima određenim u
točki I. stavak 1. (a), (b), (c), (d) i stavak 2. (a), (b), (c), (d);
c) Zabranu stavljanja u promet sperme, jajnih stanica i embrija s gospodarstava
unutar zaraženog i ugroženog područja;
d) Zabrana održavanja sajmova, dogona, izložbi i sportskih manifestacija sa
životinjama;
e) Prijavu bez odgađanja svake uginule ili bolesne svinje na gospodarstvu i
divlje svinje;
f) Obveznu provedbu strogih biosigurnosnih mjera za smanjivanje opasnosti od
unošenja i širenja virusa klasične svinjske kuge od strane svake osobe koja
ulazi ili izlazi na gospodarstva na kojima se drže svinje;
g) Onemogućavanje izravnog ili neizravnog kontakta između domaćih i divljih
svinja;
h) Obveznu provedbu odgovarajućih biosigurnosnih mjera od strane osoba koje su
bile u kontaktu s divljim svinjama.
i) Zabrana klanja svinja za potrebe vlastitog domaćinstva, osim pod posebnim
uvjetima.

III.

Zabrana iz točke II. stavak 3. (a) i (b) ne odnosi se na pošiljke:
a) Domaćih i divljih svinja koje potječu iz drugih država, a koje se uvoze u
registrirane i zatvorene objekte za držanje i uzgoj pod stalnim veterinarskim
nadzorom osim na područjima određenim u točki I. stavak 1. i 2. te provoze preko
područja Republike Hrvatske, osim na područjima određenim u točki I. stavak 1.
Pošiljke se moraju provoziti isključivo glavnim cestovnim ili željezničkim
prometnicama i mora biti onemogućeno da svinje koje se provoze dođu u direktan
ili indirektan kontakt s drugim svinjama tijekom transporta.
b) Domaćih i divljih svinja koje se, zbog tehnoloških razloga, upućuju iz
objekata kontroliranog i zatvorenog uzgoja u druge kontrolirane i zatvorene
objekte za držanje ili klanje, osim na područjima određenim u točki I. stavak 1.
i 2., po odobrenju nadležnog županijskog veterinarskog inspektora i pod posebnim
uvjetima.

IV.

Danom stupanja na snagu ove Naredbe prestaje važiti Naredba o mjerama za
sprječavanje pojave i širenja klasične svinjske kuge na području Republike
Hrvatske (»Narodne novine« br. 21/2007.).

V.

Ova Naredba stupa na snagu danom objave u »Narodnim novinama«.

Klasa: 322-01/07-01/18
Urbroj: 525-01-07-01
Zagreb, 28. veljače 2007.

Ministar
**Petar Čobanković**, v. r.

Naredba, NN 25/2007-919
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)